b'\n_START_ARTICLE_\nVelika planina\n_START_SECTION_\nZgodovina\n_START_PARAGRAPH_\n\xc4\x8clovek je bil na Veliki planini navzo\xc4\x8d \xc5\xbee v prazgodovinskem \xc4\x8dasu, na kar opozarjajo arheolo\xc5\xa1ke najdbe. Pastirji pa so planino naselili v srednjem veku, na kar opozarja najdeni in raziskani tloris do sedaj najstarej\xc5\xa1e najdene pastirske ko\xc4\x8de iz 16. stoletja, ki je po merah in obliki skoraj identi\xc4\x8den s sedanjo\xc2\xa0\xc2\xbbPreskarjevo bajto\xc2\xab._NEWLINE_\xc2\xbbPreskarjeva bajta\xc2\xab, ki stoji na robu plan\xc5\xa1arskega naselja na Veliki planini, se s svojo zna\xc4\x8dilno ovalno streho, do tal pokrito s \xc5\xa1inklni (skodlami), brez oken in vrat in dimnika ter s kamnitimi lopniki, \xc5\xbee od zunaj razlikuje od sosednjih modernej\xc5\xa1ih ko\xc4\x8d. Bajta, tak\xc5\xa1na kot je sedaj, je bila postavljena po koncu druge svetovne vojne, kajti nem\xc5\xa1ki okupatorji in domobranci so v zimi 1944/1945 po\xc5\xbegali vse pastirske ko\xc4\x8de na planini, vklju\xc4\x8dno s kapelico Marije Sne\xc5\xbene, postavljene leta 1938 po na\xc4\x8drtih arhitekta Ple\xc4\x8dnika. Kapelica je bila ponovno postavljena 1988 po predlogi velikega ljubitelja Velike planine arhitekta Kopa\xc4\x8da._NEWLINE_Med etnografske zna\xc4\x8dilnosti Velike planine pa poleg pastirskih ko\xc4\x8d in raznovrstnih lesenih izdelkov za vsakdanjo rabo (\xc5\xbelice, no\xc5\xbei, zajemalke razli\xc4\x8dnih oblik, \xc5\xa1prudle, ogrinjala za za\xc5\xa1\xc4\x8dito pred de\xc5\xbejem itd.) sodijo tudi trni\xc4\x8di, to je posu\xc5\xa1en hru\xc5\xa1kasto oblikovan sir._NEWLINE_Na Veliki planini se je v zimi 1931-1932 pri\xc4\x8dela nova oblika zimskega turizma, tako imenovano\xc2\xa0\xc2\xbbbajtarstvo\xc2\xab, to je najem pastirske ko\xc4\x8de v \xc4\x8dasu, ko se na planini ni pasla \xc5\xbeivina. Prvi najemnik in za\xc4\x8detnik je bil Rajko Gregorc._NEWLINE_Leta 1963 je podjetje Ljubljana transport odkupilo tuje dele\xc5\xbee pri investiciji za izgradnjo nihalke na Veliko planino, ki je bila predana svojemu namenu 13. septembra 1964. Leta 1966 sta se podjetju pridru\xc5\xbeila hotel \xc5\xa0imnovec in gosti\xc5\xa1\xc4\x8de Zeleni rob, podjetje pa ju je dokon\xc4\x8dno odkupilo dve leti kasneje. Kmalu zatem se je pri\xc4\x8delo tudi \xc5\xa1irjenje smu\xc4\x8di\xc5\xa1\xc4\x8da s postavitvijo novih vle\xc4\x8dnic._NEWLINE_Tako je danes Velika planina letno in zimsko\xc5\xa1portno sredi\xc5\xa1\xc4\x8de z gondolsko \xc5\xbei\xc4\x8dnico, dvosede\xc5\xbenico, vle\xc4\x8dnicami, gosti\xc5\xa1\xc4\x8di in planinskimi domovi ter zasebnimi turisti\xc4\x8dnimi ko\xc4\x8dami, zgrajenimi po vzoru pastirskih stanov.\n_START_SECTION_\nNaselje\n_START_PARAGRAPH_\nVelika planina je tudi eno izmed naselij v ob\xc4\x8dini Kamnik, po popisu prebivalstva 2002 so na planini stalno prebivali \xc5\xa1tirje prebivalci.\n_START_SECTION_\nSmu\xc4\x8di\xc5\xa1\xc4\x8de\n_START_PARAGRAPH_\nPozimi v \xc4\x8dasu ugodnih sne\xc5\xbenih razmer na delu Velike planine obratuje smu\xc4\x8di\xc5\xa1\xc4\x8de. Ker na planini ne sme biti umetnega zasne\xc5\xbeevanja, je smu\xc4\x8di\xc5\xa1\xc4\x8de z dol\xc5\xbeino 6 kilometrov prog odvisno od sne\xc5\xbenih padavin.'